Jurinová, Erika, poslankyňa NR SR (2013-02-12):
Vážený pán minister, vážený pán predsedajúci, kolegyne, kolegovia, musím povedať, že som dosť nemilo prekvapená tým, ako vláda pristúpila k zlepšovaniu kvality a transparentnosti v oblasti verejného obstarávania. Sľúbili ste nám férový proces – takto ste to prezentovali aspoň na jeseň, keď sa začalo o novele rozprávať – a riadnu diskusiu. No a namiesto toho dnes preberáme zrýchlené legislatívne konanie. Pán minister, aj keď oceňujem váš včerajší osobný záujem veci vysvetliť, nemôžem sa stotožniť s tým, že nie je dostatočný čas na oboznámenie sa s materiálom, ani len jeden celý deň na preštudovanie. V prvom rade považujem za mimoriadne neférový prístup vlády, ktorá ešte včera do 10.00 hod. nezverejnila materiál, o ktorom dnes diskutujeme. Chcete nám povedať, že minulý týždeň ste ešte nevedeli, ktoré opatrenia potrebujete urýchliť na to, aby sme mohli čerpať eurofondy? Ak sa od novinárov dozvedáme minulý týždeň, že máte zámer otvoriť ešte raz verejné obstarávanie cez skrátené konanie, a vieme len veľmi okrajovo, že sa jedná o zrýchlenie čerpania eurofondov, nie je férové po vypracovaní dať možnosť nahliadnuť do materiálov aspoň cez úrad vlády, keď ste už odignorovali pripomienkovanie? Však ste nám mohli aspoň cez víkend tento materiál poskytnúť na naštudovanie. Namiesto toho tu máme potajme predložený materiál, ktorý ešte včera do 10.00 hod. nebol verejnosti dostupný. Toto nie je slušná politická kultúra, o ktorej ste aj vy často hovorili, alebo ste svoje slová nemysleli vážne. A opäť pripomeniem, že v tomto prípade porušujete vlastné legislatívne pravidlá vlády, konkrétne čl. 13 ods. 7, v ktorom je napísané, že medzirezortné pripomienkové konanie nesmie byť kratšie ako 7 dní. Viete, aj keby to pripomienkovanie trvalo 2 dni, 1 deň, bol by to znak snahy o korektnosť. Mali by sme možnosť vidieť pripomienky verejného sektoru či odbornej verejnosti. Namiesto toho máme takéto pretláčanie sa. Keď som si čítala, ani si nedovolím povedať, že študovala, dovolím si dať do pozornosti doložku vplyvov, ktorú ste v tomto prípade opäť odignorovali, a jasne ste nedefinovali dopady, ktoré by toto zrýchlené konanie ospravedlňovali. Vo všeobecnosti rozumiem dôvodom, ktoré, pre ktoré chcete zrýchlené konanie. Samozrejme, že čerpanie eurofondov je dôležité, ale to ste problémy s čerpaním eurofondov naozaj zistili pred týždňom? Veď od začiatku, ako ste nastúpili, aj pán podpredseda Vážny, ste nám otĺkali o hlavu, že sa nečerpá. To ste čakali do poslednej chvíle, kedy príde oficiálna správa z Bruselu, aby ste začali konečne konať? Nebojíte sa, že práve takáto forma úpravy zákona môže spôsobiť až absurdné zastavenie čerpania eurofondov, že takéto zjednodušovanie procesov, ktoré sa v novele nachádza, spôsobí práve to, čo nikto nechce, možno až zastavenie čerpaní? To ste skutočne až minulý týždeň zistili, že niečo takéto urobíte? To, čo sa síce netýka skráteného konania, ale čo cítim ako povinnosť povedať a pozitívne zhodnotiť, je v súvislosti so zmenami, ktoré sa udejú na základe uznesenia vlády kvôli dlhodobým problémom s funkčnosťou Úradu pre verejné obstarávanie, a to finančné i personálne navýšenie rozpočtu ÚVO. Aj keď, ako som spomenula, netýka sa to priamo novely, vieme, že to, ako pracuje ÚVO, má veľký vplyv na samotné procesy vo verejnom obstarávaní. Preto v tomto prípade chápem opodstatnenosť rýchlejšieho konania, aj keď priznám, že i to bolo pre mňa šokom, ale tentokrát pozitívnym. Otázka je, za aký čas sa vám podarí naplniť predsavzatia v súvislosti práve so zlepšením práce ÚVO, s jeho lepším nastavením. Teraz to bude skutočne iba na predsedníčke úradu, aby využila svoje organizačné a odborné vedomosti a schopnosti a naplno sa pustila do zmien, ktoré môžu zlepšiť a umožniť nielen úlohu ÚVO v očiach verejnosti, ale môžu byť aj pomocníkmi štátu, dôležité je však, aby si za takéto rýchle získanie peňazí neurobila z vlády, vláda z úradu svojich vazalov. Chápem, že zrýchlené legislatívne konanie má svoje miesto v právnom poriadku tejto krajiny, ale žiadam vás, aby ste ho používali zodpovedným spôsobom. V každom prípade celý proces svedčí o dvoch veciach, z ktorých ani jedna nie je pre ľudí dobrá. A to, že potrebujete veľmi rýchlo pretláčať svoje záujmy, čo by som chcela veriť, že nie je pravda, alebo, čo sa mi zdá pravdepodobnejšie, nezvládate svoju úlohu a dôležité veci robíte na kolene. Toto však o ničom dobrom nesvedčí. Takáto novela ľahko rozšíri priestor na korupciu a klientelizmus. Z tohto dôvodu nemôžem súhlasiť ani so zrýchleným konaním k tejto novele rovnako, ani s jej obsahom. Ďakujem pekne.